خىتاي كوممۇنىستىك پارتىيەسى 20-نۆۋەتلىك مەركىزىي كومىتېتىنىڭ تۆتىنچى ئومۇمىي يىغىنىغا قىسقىچە نەزەر

سىياسىي ئىزچىللىق، كەڭ كۆلەملىك تازىلاش ۋە «15-بەش يىللىق پىلان»نىڭ ئىستىقبالى قاتارلىقلار ھەققىدە

ئۇيغۇر تەتقىقات ئىنستىتۇتى

تەھرىرى: د. ئابدۇرېھىم دۆلەت

بۇ ماقالە 2025-يىلى 20-ئۆكتەبىردىن 23-ئۆكتەبىرگىچە بېيجىڭدا ئۆتكۈزۈلگەن خىتاي كوممۇنىستىك پارتىيەسى (خ ك پ) 20-نۆۋەتلىك مەركىزىي كومىتېتىنىڭ تۆتىنچى ئومۇمىي يىغىنى ھەققىدە تەھلىل ئېلىپ بارىدۇ. خىتاي سىياسىتىنىڭ كەلگۈسى يۆنىلىشىنى بەلگىلەيدىغان ئەڭ مۇھىم ۋەقەلەرنىڭ بىرى بولغان بۇ ئومۇمىي يىغىندا، دۆلەتنىڭ 2026-يىلىدىن 2030-يىلىغىچە بولغان مەزگىلنى ئۆز ئىچىگە ئالىدىغان «15-بەش يىللىق پىلان»ى ئۈچۈن ئىستراتېگىيەلىك تەكلىپلەر قوبۇل قىلىندى. بۇ تەتقىقات ئومۇمىي يىغىننىڭ رەسمىي ئاخباراتى (شىنخۇا خەۋەر ئاگېنتلىقى، 2025-يىلى 23-ئۆكتەبىر)،[1][2] «15-بەش يىللىق پىلان» ئۈچۈن سۇنۇلغان «تەكلىپلەر» ھۆججىتىنىڭ تولۇق مەزمۇنى (شىنخۇا، 2025-يىلى 28-ئۆكتەبىر)،[3] خىتاي باش شۇجىسى شى جىنپىڭنىڭ بۇ تەكلىپلەرگە ئالاقىدار چۈشەنچىسى (شىنخۇا، 2025-يىلى 28-ئۆكتەبىر)[4] ۋە خەلقئارا ئىستراتېگىيەلىك تەتقىقات ئورنى (IISS) تەرىپىدىن ئېلان قىلىنغان بىر تەھلىل دوكلاتى (ئېرىك گىرىن ۋە ئولىۋىيا پاركېر، 2025-يىلى 27-ئۆكتەبىر)[5] قاتارلىق بىرىنچى ۋە ئىككىنچى قول مەنبەلەرگە ئاساسلانغان. بۇ ئومۇمىي يىغىن خىتاينىڭ 2035-يىلىغىچە «سوتسىيالىستىك زامانىۋىلاشتۇرۇشنى تۈپتىن ئەمەلگە ئاشۇرۇش» نىشانىغا قاراپ ماڭغان يولىدىكى ھالقىلىق بۇرۇلۇش نۇقتىسى ھېسابلىنىدۇ. بۇ يىغىننىڭ ئەڭ دىققەتنى تارتىدىغان ئالاھىدىلىكى، بىر تەرەپتىن ئىقتىساد ۋە ئىدارە قىلىش سىياسەتلىرىدە كۆزىتىلگەن كۈچلۈك ئىزچىللىق بىلەن، يەنە بىر تەرەپتىن بولسا، بولۇپمۇ خەلق ئازادلىق ئارمىيەسى ئىچىدە ئېلىپ بېرىلغان مىسلى كۆرۈلمىگەن خادىملارنى تازىلاش ھەرىكىتى ئوتتۇرىسىدىكى كەسكىن سېلىشتۇرمىدۇر. بۇ تەھلىل ئومۇمىي يىغىننىڭ قارارلىرىنى ئىقتىسادىي، سىياسىي، ھەربىي ۋە ئىدېئولوگىيەلىك قاتلاملاردىن چوڭقۇرلاپ تەتقىق قىلىش ئارقىلىق، شى جىنپىڭ رەھبەرلىكىدىكى خىتاينىڭ ئىچكى ۋە تاشقى سىياسەتتىكى كەلگۈسى قىياپىتىنى ۋە بۇ قىياپەتنىڭ ئاستىغا يوشۇرۇنغان ھەرىكەتلەندۈرگۈچ كۈچلەرنى ئوتتۇرىغا قويۇشنى مەقسەت قىلىدۇ.

1. «15-بەش يىللىق پىلان»نىڭ ئىستراتېگىيەلىك رامكىسى: «يۇقىرى سۈپەتلىك تەرەققىيات» ۋە تېخنىكىدا ئۆزىگە تايىنىش

تۆتىنچى ئومۇمىي يىغىندا قوبۇل قىلىنغان «15-بەش يىللىق پىلان تەكلىپلىرى» خىتاينىڭ كەلگۈسى بەش يىللىق ئىقتىسادىي ۋە ئىجتىمائىي تەرەققىياتىنىڭ ئاساسىي لىنىيەسىنى سىزىپ بەرگەن نېگىزلىك ئىستراتېگىيە ھۆججىتىدۇر.[3] ھۆججەتنىڭ مەركىزىدە، 14-بەش يىللىق پىلاندىن مىراس قېلىپ، تېخىمۇ كۈچلۈك تەكىتلەنگەن «يۇقىرى سۈپەتلىك تەرەققىيات» (高质量发展) ئۇقۇمى ئورۇن ئالغان. بۇ ئۇقۇم پەقەت مىقدار جەھەتتىكى ئېشىشنى نىشان قىلغان كونا مودېلدىن ۋاز كېچىپ، ئۈنۈمدارلىق، ئىمكانىيەتلىك سىجىللىق ۋە تېخنىكىلىق يېڭىلىق يارىتىشنى ئالدىنقى ئورۇنغا قويىدىغان بىر ئىقتىسادىي قۇرۇلمىنى ئىپادىلەيدۇ. ئومۇمىي يىغىن ئاخباراتى ۋە «تەكلىپلەر» ھۆججىتىدە، بۇ نىشانغا يېتىشنىڭ ئاچقۇچى سۈپىتىدە «يېڭىچە ئىشلەپچىقىرىش كۈچلىرى» (新质生产力) نى تەرەققىي قىلدۇرۇش كۆرسىتىلگەن.[1] بۇ ئۇقۇم سۈنئىي ئەقىل، كىۋانت ھېسابلاش، بىيو-تېخنولوگىيە، يېڭى ئەۋلاد تېلېگراف (6G) ۋە سىيرەك توپا ئېلېمنېتلىرىغا ئوخشاش ئالدىنقى قاتاردىكى تېخنولوگىيە سانائىتىگە تايىنىدىغان بىر ئىقتىسادىي ئۆزگىرىشنى تەسۋىرلەيدۇ.[3]

ئومۇمىي يىغىن ھۆججەتلىرى خىتاي رەھبەرلىكىنىڭ، دۆلەتنىڭ ئىقتىسادىي كەلگۈسىنى كاپالەتكە ئىگە قىلىش ئۈچۈن، پەن-تېخنىكىدا ئۆزىگە تايىنىپ تەرەققىي قىلىش (科技自立自强) قا قانچىلىك ھاياتىي ئەھمىيەت بېرىۋاتقانلىقىنى ئېنىق كۆرسىتىپ بېرىدۇ. بولۇپمۇ توپلاشتۇرۇلغان توك يولى (ئۆزەك)، سانائەت ئىستانوكلىرى، ئىلغار دەرىجىلىك ئەسۋابلار ۋە ئاساسىي يۇمشاق دېتاللارغا ئوخشاش ھالقىلىق ساھەلەردە تاشقى دۇنياغا بېقىنىشنى ئازايتىش ۋە تېخنىكىلىق بوغما ھالەتنى بۆسۈپ ئۆتۈش نىشانى، پىلاننىڭ ئەڭ ئىستراتېگىيەلىك مۇھىم نۇقتىلىرىدىن بىرىدۇر.[3] خەلقئارا ئىستراتېگىيەلىك تەتقىقات ئورنى (IISS) نىڭ تەھلىلىدە، بۇ سىياسەتنىڭ 13- ۋە 14-بەش يىللىق پىلانلار مەزگىلىدە بېكىتىلگەن يۆنىلىشنىڭ داۋامى ئىكەنلىكى، ئەمما كۈنسېرى كۈچىيىۋاتقان گېئوپولىتىك رىقابەت ۋە تېخنولوگىيە ئۇرۇشى مۇھىتىدا تېخىمۇ جىددىي تۈس ئالغانلىقى تەكىتلەنگەن.[5] شى جىنپىڭنىڭ «تەكلىپلەر» ھەققىدىكى چۈشەنچىسىدە، بۇ ساھەلەرگە قارىتىلغان مەبلەغ سېلىشنىڭ «يەرلىكنىڭ ئەھۋالىغا قاراپ ئىش كۆرۈش» (因地制宜) پىرىنسىپى بويىچە ئېلىپ بېرىلىشى ۋە بايلىق ئىسراپچىلىقىنى كەلتۈرۈپ چىقىرىدىغان قارىغۇلارچە رىقابەتتىن ساقلىنىش كېرەكلىكى توغرىسىدىكى ئاگاھلاندۇرۇشى، مەركىزىي ھۆكۈمەتنىڭ بۇ جەرياننى كونتروللۇق ۋە ماسلاشتۇرۇلغان شەكىلدە باشقۇرۇش نىيىتىدە ئىكەنلىكىنى نامايان قىلىدۇ.[4]

ئىقتىسادىي ئىستراتېگىيەنىڭ يەنە بىر تۈۋرۈكى بولسا «بىرتۇتاش مەملىكەتلىك بازار» (全国统一大市场) قۇرۇش نىشانىدىن تەشكىل تاپىدۇ. بۇ نىشان يەرلىك قورۇقچىلىقنى ۋە رايونلار ئارا سودىغا توسقۇنلۇق قىلىدىغان مەمۇرىي توساقلارنى يوقىتىش ئارقىلىق، بايلىق ۋە تاۋارلارنىڭ دۆلەت ئىچىدە ئەركىن ئايلىنىشىنى كاپالەتكە ئىگە قىلىشنى مەقسەت قىلىدۇ.[3] شۇنىڭ بىلەن، خىتاينىڭ غايەت زور ئىچكى بازار يوشۇرۇن كۈچىدىن تولۇق پايدىلىنىش ۋە ئىقتىسادىي ئۈنۈمدارلىقنى ئاشۇرۇش كۆزلىنىدۇ. بۇ سىياسەت، شۇنداقلا، تاشقى زەربىلەرگە قارشى ئىقتىسادنىڭ قارشىلىق كۈچىنى ئاشۇرۇشنى مەقسەت قىلغان تېخىمۇ كەڭ دائىرىلىك «قوش ئايلىنىش» ئىستراتېگىيەسىنىڭمۇ مۇھىم بىر تەركىبىي قىسمىدۇر.

2. تېخنولوگىيە قوغلىشىش: «يېڭىچە ئىشلەپچىقىرىش كۈچلىرى» ۋە گېئوپولىتىكىلىق رىقابەت

تۆتىنچى ئومۇمىي يىغىننىڭ ئەڭ گەۋدىلىك تەكىتلىرىدىن بىرى، تېخنىكىلىق يېڭىلىق يارىتىشنىڭ «يېڭىچە ئىشلەپچىقىرىش كۈچلىرى»نى تەرەققىي قىلدۇرۇش ئارقىلىق ئىقتىسادىي ئۆزگىرىشنىڭ مەركىزىگە ئورۇنلاشتۇرۇلغانلىقىدۇر.[1][3] شى جىنپىڭ بۇ ئۇقۇمنىڭ «يۇقىرى سۈپەتلىك تەرەققىيات» ئۈچۈن ھاياتىي مۇھىملىققا ئىگە ئىكەنلىكىنى ۋە خىتاينىڭ تېخنىكىدا ئۆزىگە تايىنىشقا ئېرىشىش تىرىشچانلىقىنىڭ ئاساسىنى تەشكىل قىلىدىغانلىقىنى بىلدۈرگەن.[4] «تەكلىپلەر» ھۆججىتىدە، بۇ نىشانغا يېتىش ئۈچۈن كونكرېت ساھەلەر كۆرسىتىلگەن: توپلاشتۇرۇلغان توك يولى (ئۆزەك)، سانائەت ئىستانوكلىرى، ئاساسىي يۇمشاق دېتاللار، ئىلغار ماتېرىياللار ۋە بىيو-تېخنولوگىيەگە ئوخشاش ئاچقۇچلۇق كەسىپلەردە «ھەل قىلغۇچ بۆسۈشلەر»نى يارىتىشقا چاقىرىق قىلىنغان.[3] بۇ، خىتاينىڭ تېخنولوگىيە ساھەسىدە تاشقى دۇنياغا بېقىنىشنى ئازايتىش ۋە بولۇپمۇ ئامېرىكانىڭ ئېكسپورت كونتروللۇقى ئارقىلىق نىشانلىغان «گالنى بوغقان» (卡脖子) تېخنىكىلىرىدا ئۆزىنى ئۆزى تەمىنلەش ھالىتىگە كېلىش ئىرادىسىنىڭ كۈچلۈكلۈكىنى گەۋدىلەندۈرىدۇ.

ئومۇمىي يىغىن ھۆججەتلىرىدە، تېخنىكىلىق ئىلگىرىلەشنىڭ پەقەت تەتقىقات-تەرەققىيات تەجرىبىخانىلىرىدىلا قېلىپ قالماي، سانائەت بىلەن چوڭقۇر بىرلىشىشى كېرەكلىكى تەكىتلەنگەن.[1][3] پەن-تېخنىكا يېڭىلىقلىرى بىلەن سانائەت يېڭىلىقلىرىنىڭ بىر گەۋدىلىشىشى، ئاساسىي تەتقىقاتلاردىن ئېرىشىلگەن نەتىجىلەرنىڭ تېزلىكتە سودا مەھسۇلاتلىرىغا ۋە يېڭى سانائەتلەرگە ئايلىنىشىنى مەقسەت قىلىدۇ.[3] «تەكلىپلەر» ھۆججىتىدە، كىۋانت تېخنىكىسى، بىيو-ئىشلەپچىقىرىش، ھىدروگېن ئېنېرگىيەسى، مېڭە-كومپيۇتېر ئارايۈزى ۋە 6G غا ئوخشاش كەلگۈسىدىكى سانائەت تۈرلىرىنىڭ تەشەببۇسكارلىق بىلەن قوللىنىشى كېرەكلىكى ئوتتۇرىغا قويۇلغان.[3] بۇ، خىتاينىڭ نۆۋەتتىكى تېخنىكىلىق پەرقىنى تۈگىتىش بىلەن بىرگە، كەلگۈسىدىكى تېخنولوگىيە رىقابىتىدە يېتەكچى ئورۇننى ئىگىلەشنى نىشان قىلىۋاتقانلىقىنى كۆرسىتىدۇ.

شى جىنپىڭنىڭ سۆزلىرىدە، بۇ تېخنىكىلىق ھۇجۇمنىڭ كونترولسىز ئىلگىرىلىشىگە قارشى بىر ئاگاھلاندۇرۇشمۇ بار. ئۇ «يېڭىچە ئىشلەپچىقىرىش كۈچلىرى»نى تەرەققىي قىلدۇرۇشنىڭ يەرلىك شارائىتلارنى نەزەردە تۇتۇپ (因地制宜) ئېلىپ بېرىلىشى كېرەكلىكىنى، ئەكسىچە بولغاندا بايلىق ئىسراپچىلىقى ۋە ئۈنۈمسىزلىكنى كەلتۈرۈپ چىقىرىدىغانلىقىنى تەكىتلىگەن.[4] بۇ، مەركىزىي ھۆكۈمەتنىڭ، تېخنىكىلىق مەبلەغ سېلىشنى ئىستراتېگىيەلىك پىلان دائىرىسىدە يېتەكلەيدىغانلىقىنى  ۋە پۈتۈن مەملىكەت مىقياسىدا قارىغۇلارچە رىقابەت ئورنىغا، ماسلاشتۇرۇلغان بىر تەرەققىيات مودېلىنى يولغا قويىدىغانلىقىنى كۆرسىتىدۇ.[4] IISS تەھلىلچىلىرىنىڭ قارىشىچە، بۇ ئۇسۇل پارتىيەنىڭ تېخنىكىلىق بۆسۈشنى ئەمەلگە ئاشۇرۇش بىلەن بىر ۋاقىتتا ئىقتىسادىي مۇقىملىقنىمۇ قوغداشقا ئۇرۇنۇشىنىڭ بىر ئىپادىسىدۇر.

3. ئىچكى بازارنى كۈچەيتىش ۋە «قوش ئايلىنىش» ئىستراتېگىيەسىنى چوڭقۇرلاشتۇرۇش

تۆتىنچى ئومۇمىي يىغىن خىتاينىڭ ئىقتىسادىي ئېشىش مودېلىدا ئىچكى ئېھتىياجنىڭ رولىنى كۈچەيتىش ئىرادىسىنى مۇستەھكەملىدى. «قوش ئايلىنىش» (双循环) ئىستراتېگىيەسى، ماھىيەتتە، خەلقئارا بازارلاردىكى ئېنىقسىزلىقلار ۋە گېئوپولىتىك خەۋپلەرگە قارشى بىر كاپالەت سۈپىتىدە كۈچلۈك ۋە ئۆزىنى ئۆزى تەمىنلەيدىغان بىر ئىچكى ئىقتىسادنى (ئىچكى ئايلىنىش) بەرپا قىلىشنى ۋە بۇنى دۇنيا ئىقتىسادى بىلەن (تاشقى ئايلىنىش) بىر گەۋدىلەشتۈرۈشنى نىشان قىلىدۇ. شى جىنپىڭ «تەكلىپلەر»گە ئالاقىدار چۈشەنچىسىدە، تاشقى مۇھىت قانچە مۇرەككەپلەشكەنسېرى، ئىچكى ئايلىنىشنى كۈچەيتىشنىڭ شۇنچە مۇھىم بولىدىغانلىقىنى ئوچۇق-ئاشكارا بىلدۈرگەن.[4] بۇ دائىرىدە، ئومۇمىي يىغىن ھۆججەتلىرى ئىچكى ئېھتىياجنى كېڭەيتىشنى «ئىستراتېگىيەلىك تايانچ نۇقتا» دەپ تەرىپلىگەن.[1][3]

IISS تەھلىلچىلىرى ئومۇمىي يىغىن ھۆججەتلىرىدىكى دىققەتنى تارتىدىغان بىر تىل ئۆزگىرىشىگە ئىشارەت قىلماقتا. ئىلگىرىكى تېكىستلەردە ئادەتتە «تەمىنات يېڭى ئېھتىياجنى يارىتىدۇ» دېگەن ئىبارە ئالدىنقى ئورۇندا تۇرغان بولسا، بۇ ئومۇمىي يىغىندا «ئېھتىياج يېڭى تەمىناتقا يېتەكچىلىك قىلىدۇ» (需求牵引供给) دېگەن ئىبارىنىڭ ئالدىنقى ئورۇنغا چىقىشى، سىياسەت بەلگىلىگۈچىلەرنىڭ ئىستېمالنى پەقەت بىر نەتىجە سۈپىتىدە ئەمەس، بەلكى تېخنىكىلىق يېڭىلىق يارىتىش ۋە سانائەتنى زامانىۋىلاشتۇرۇشنى قوزغىتىدىغان بىر موتور سۈپىتىدە كۆرىدىغانلىقىنى كۆرسىتىدۇ.[5] بۇ ئۇسۇل خىتاي ئىستېمالچىلىرىنىڭ، بولۇپمۇ ياش ئەۋلادنىڭ، يۇقىرى سۈپەتلىك ۋە تېخنىكا مەركەزلىك مەھسۇلاتلارغا بولغان كۈنسېرى ئېشىۋاتقان ئېھتىياجىنىڭ، «يېڭى سۈپەتلىك ئىشلەپچىقىرىش كۈچلىرى»نىڭ تەرەققىياتىنى ئىلگىرى سۈرىدىغانلىقىغا بولغان ئۈمىدكە تايىنىدۇ.

بۇ ئىستراتېگىيەنى ئەمەلىيلەشتۈرۈش ئۈچۈن «تەكلىپلەر» ھۆججىتىدە كونكرېت قەدەملەر ئۆز ئىچىگە ئېلىنغان. بۇلارنىڭ ئىچىدە، ئىجتىمائىي كاپالەت سىستېمىسىنى ياخشىلاش، ئاممىۋى مۇلازىمەتكە قىلىنغان چىقىمنى ئاشۇرۇش ۋە ئائىلىلەرنىڭ ئىلكىدىكى كىرىمىنى يۇقىرى كۆتۈرۈش قاتارلىق ئىستېمالچىلارنىڭ سېتىۋېلىش كۈچىنى ئاشۇرۇشقا يۈزلەنگەن سىياسەتلەر بار. ئۇندىن باشقا، ئاپتوموبىل ۋە ئۆي-مۈلۈك سېتىۋېلىشنى چەكلەيدىغان «نامۇۋاپىق » بەلگىلىمىلەرنى ئەمەلدىن قالدۇرۇش ۋە ھەقلىق دەم ئېلىش تۈزۈملىرىنى ئومۇملاشتۇرۇش قاتارلىق ئىستېمالنى بىۋاسىتە رىغبەتلەندۈرىدىغان قەدەملەرمۇ تىلغا ئېلىنغان.[3] بۇ سىياسەتلەر خىتاي ئىقتىسادىنىڭ ئەنئەنىۋى ھالدا مەبلەغ سېلىش ۋە ئېكسپورتقا تايىنىدىغان ئېشىش مودېلىدىن، تېخىمۇ تەڭپۇڭ ۋە سىجىل بولغان ئىستېمال مەركەزلىك مودېلغا ئۆتۈشنى تېزلىتىش نىيىتىنى ئاشكارىلايدۇ.

4. پارتىيە ئىچىدىكى «ئۆز ئۈستىدە ئىنقىلاب قىلىش»: خەلق ئازادلىق ئارمىيەسى ۋە دۆلەت ئاپپاراتىدىكى مىسلىسىز تازىلاشلار

تۆتىنچى ئومۇمىي يىغىننىڭ سىياسەتتىكى ئىزچىللىقنى تەكىتلىشى بىلەن ئەڭ كەسكىن زىتلىقنى شەكىللەندۈرگەن بىر يۈزلىنىش بولسا، پارتىيە ۋە بولۇپمۇ ئارمىيە ئىچىدىكى كەڭ كۆلەملىك تازىلاشتۇر. ئومۇمىي يىغىن ئاخباراتىدا، ئارىسىدا مەركىزىي ھەربىي كومىتېتنىڭ مۇئاۋىن رەئىسى خې ۋېيدۇڭ ۋە سىياسىي خىزمەت بۆلۈمىنىڭ باشلىقى مياۋ خۇاغا ئوخشاش ئىنتايىن يۇقىرى دەرىجىلىك شەخسلەرمۇ بار بولغان نۇرغۇن گېنېرال ۋە ھۆكۈمەت ئەمەلدارىنىڭ «ئىنتىزامغا ۋە قانۇنغا ئېغىر خىلاپلىق قىلغانلىقى» سەۋەبىدىن پارتىيەدىن قوغلانغانلىقى رەسمىي دەلىللەندى.[1] IISS نىڭ تەھلىلىگە ئاساسلانغاندا، 205 نەپەر رەسمىي مەركىزىي كومىتېت ئەزاسىدىن پەقەت 168 نەپىرىنىڭلا يىغىنغا قاتنىشىشى، تازىلاشنىڭ ياكى تەكشۈرۈشنىڭ كۆلىمىنىڭ نەقەدەر كەڭ ئىكەنلىكىنى كۆرسىتىپ بېرىدۇ.[5] ئومۇمىي يىغىندا، چىرىكلىككە قارشى تۇرۇشقا مەسئۇل مەركىزىي ئىنتىزام-تەكشۈرۈش كومىتېتىنىڭ سابىق باشلىقى جاڭ شېڭمىننىڭ مەركىزىي ھەربىي كومىتېتنىڭ مۇئاۋىن رەئىسلىكىگە تەيىنلىنىشى، شى جىنپىڭنىڭ ئارمىيە ئۈستىدىكى كونتروللۇقىنى مۇستەھكەملەش ۋە «تازىلاش» ھەرىكىتىنى داۋاملاشتۇرۇش ئىرادىسىنىڭ بىر ئىپادىسى دەپ شەرھلەنمەكتە.

پارتىيە بۇ تازىلاشلارنى ئاددىي بىر چىرىكلىككە قارشى تۇرۇش ھەرىكىتىدىن ھالقىپ كەتكەن، «ئۆز ئۈستىدە ئىنقىلاب قىلىش» (自我革命) دەپ ئاتالغان تېخىمۇ كەڭ بىر ئىدېئولوگىيەلىك رامكىغا سىغدۇرماقتا. بۇ ئۇقۇمغا ئاساسەن، پارتىيە ئۆزىنىڭ ھايات قېلىشىنى ۋە ھاكىمىيەت يۈرگۈزۈش قانۇنىيلىقىنى داۋاملاشتۇرۇشىنى پەقەت ئۆز ئىچىدىكى «مەينەت» ئۇنسۇرلارنى ئۈزلۈكسىز تازىلاش ۋە ئۆزىنى يېڭىلاش ئارقىلىقلا ئەمەلگە ئاشۇرالايدۇ.[5] ئاخباراتتا ئورۇن ئالغان «پارتىيە رەھبەرلىكى قانچە ئۈنۈملۈك بولسا، ئىقتىسادىي ۋە ئىجتىمائىي تەرەققىياتنىڭ كاپالىتىمۇ شۇنچە كۈچلۈك بولىدۇ» دېگەن ئىبارە، بۇ تازىلاشلارنىڭ سىياسىي ساداقەتنى كاپالەتكە ئىگە قىلىش ۋە مەركىزىي ھوقۇقنى كۈچەيتىش مەقسىتىگە خىزمەت قىلىدىغانلىقىنى كۆرسىتىدۇ.[1]

بىراق بۇ جەرياننىڭ خەۋپ-خەتىرىمۇ دىققەتنى تارتىدۇ. IISS تەھلىلىدە، شەرق، جەنۇب، شىمال ۋە غەربىي فىرونتلارنىڭ قوماندانلىق ئىشتابلىرىنى ئۆز ئىچىگە ئالغان ئارمىيەنىڭ ئەڭ ئىستراتېگىيەلىك بىرلىكلىرىدىكى قوماندانلارنىڭ ئايلاردىن بېرى ئاممىۋى سورۇنلاردا كۆرۈنمىگەنلىكى ۋە مۇھىم ئورۇنلارنىڭ بوش قالغانلىقىغا دىققەت ئاغدۇرۇلغان.[5] بۇ ئەھۋال، پارتىيە رەھبەرلىكىنىڭ، مۇتلەق كونتروللۇق ۋە سىياسىي ساداقەتنى كاپالەتكە ئىگە قىلىش ئۈچۈن، ئارمىيەنىڭ ھەرىكەت ئىقتىدارىدا قىسقا ۋە ئوتتۇرا مەزگىللىك ئاقساشلار كېلىپ چىقىش خەۋپىنىمۇ كۆزگە ئالغانلىقىنى كۆرسىتىدۇ. ئۇندىن باشقا، ۋەزىپىسىدىن قالدۇرۇلغان يۇقىرى دەرىجىلىك قوماندانلارنىڭ ئىلگىرىكىلەرگە ئوخشىمايدىغان ھالدا، ئاشكارا سوتلاردا سوتلانمايلا بىۋاسىتە پارتىيەدىن قوغلانغانلىقى ۋە ئۇلار ھەققىدە «خىزمەتكە دائىر ئېغىر جىنايەتلەر» (严重职务犯罪) دېگەندەك ئالاھىدە بىر جىنايەت بىلەن ئەيىبلىنىشى، جەرياننىڭ ئىجرا قىلىنىشىدىمۇ بىر ئۆزگىرىش بولغانلىقىنى ۋە پارتىيە ئىچىدىكى ئىنتىزام مېخانىزملىرىنىڭ ئەدلىيەلىك جەريانلاردىن ئۈستۈن تۇرىدىغانلىقىنى ئوتتۇرىغا قويماقتا.[5]

5. ئىدېئولوگىيەلىك ئىزچىللىق ۋە شى جىنپىڭنىڭ ھوقۇقىنى مۇستەھكەملەش

تۆتىنچى ئومۇمىي يىغىن شى جىنپىڭنىڭ ئىدېئولوگىيەلىك رەھبەرلىكىنىڭ ۋە سىياسىي نوپۇزىنىڭ تېخىمۇ مۇستەھكەملەنگەن بىر سەھنىسى بولدى. ئومۇمىي يىغىننىڭ بارلىق ھۆججەتلىرى «شى جىنپىڭنىڭ يېڭى دەۋر خىتايچە سوتسىيالىزم ئىدىيەسى»نىڭ يېتەكچىلىكىگە قىلىنغان ئىشارەتلەر بىلەن تولغان.[1][3][4] «ئىككىنى تىكلەش» (两个确立) ۋە «ئىككىنى قوغداش» (两个维护) قاتارلىق شوئارلار، شى جىنپىڭنىڭ پارتىيەنىڭ «يادروسى» (核心) سۈپىتىدىكى ئورنىنى ۋە ئۇنىڭ ئىدىيەسىنىڭ پارتىيەنىڭ ئاساسىي ئىدېئولوگىيەسى سۈپىتىدىكى ئورنىنى قايتا تەكىتلەش رولىنى ئوينايدۇ. بۇ ئىدېئولوگىيەلىك تەكىتلەش، بىر تەرەپتىن پارتىيە ئىچىدە تولۇق پىكىر بىرلىكى ۋە ساداقەتنى تەلەپ قىلسا، يەنە بىر تەرەپتىن 15-بەش يىللىق پىلاندا ئوتتۇرىغا قويۇلغان ئۇلۇغۋار نىشانلارغا يېتىش ئۈچۈن كېرەكلىك سىياسىي ئىرادە ۋە سەپەرۋەرلىك روھىنى يارىتىشنى مەقسەت قىلىدۇ.

ئومۇمىي يىغىن، بىر مەنىدىن ئېيتقاندا، شى جىنپىڭنىڭ خىتاي ئۈچۈن بېكىتكەن ئۇزۇن مۇددەتلىك پىلانىنىڭ كونكرېت بىر يول خەرىتىسىنى سۇنىدۇ. سىياسەت ساھەلىرىدىكى ئىزچىللىق، شى جىنپىڭ دەۋرىدە باشلانغان ئىستراتېگىيەلىك يۆنىلىشنىڭ قەتئىي داۋاملىشىدىغانلىقىنى كۆرسەتسە، خادىملارنى تازىلاش ھەرىكىتى، بۇ يۆنىلىشكە قارشى چىقىش ئېھتىمالى بولغان ياكى ساداقىتىدىن گۇمانلىنىلغان ھەرقانداق ئۇنسۇرنىڭ سىستېمىدىن تازىلىنىدىغانلىقىدىن دېرەك بېرىدۇ. شۇڭا، تۆتىنچى ئومۇمىي يىغىن، شى جىنپىڭنىڭ ھوقۇقىنى مەركەزلەشتۈرۈش جەريانىدا يېڭى بىر باسقۇچقا ۋەكىللىك قىلىدۇ. پارتىيە، دۆلەت ۋە ئارمىيە ئۈستىدىكى مۇتلەق كونتروللۇقىنى مۇستەھكەملىگەن شى جىنپىڭ، «خىتايچە زامانىۋىلاشتۇرۇش» قىياپىتىنى ئەمەلىيلەشتۈرۈش ئۈچۈن پارتىيەنى ھەم ئىدېئولوگىيەلىك ھەم قۇرۇلمىلىق جەھەتتىن قايتىدىن شەكىللەندۈرمەكتە. بۇ جەريان، قارار چىقىرىش مېخانىزملىرىنىڭ تېخىمۇ مەركەزلىشىشىگە ۋە سىياسىي ئۆكتىچىلىك مەيدانىنىڭ پۈتۈنلەي يوقىتىلىشىغا سەۋەب بولماقتا.

6. تاشقى سىياسەت ئۇپۇقلىرى: «بىر بەلباغ، بىر يول»دىن يەرشارىۋى ئىدارە قىلىشقىچە

تۆتىنچى ئومۇمىي يىغىننىڭ تاشقى سىياسەت قىياپىتى «تەكلىپلەر» ھۆججىتىنىڭ VII ۋە XV بۆلۈملىرىدە تەپسىلىي بايان قىلىنغان.[3] ھۆججەتتە خىتاينىڭ «يۇقىرى سەۋىيەلىك تاشقى دۇنياغا ئېچىۋېتىش» سىياسىتىنى داۋاملاشتۇرىدىغانلىقى تەكىتلەنمەكتە، ئەمما بۇ ئېچىۋېتىشنىڭ غەرب ئۆلچەملىرىگە ماسلىشىشتىن كۆرە، خىتاينىڭ ئۆز قائىدىلىرى ۋە مەنپەئەتلىرىنى مەركەز قىلغان بىر «تۈزۈم خاراكتېرلىك ئېچىۋېتىش» (制度型开放) بولىدىغانلىقى ئالاھىدە گەۋدىلەندۈرۈلگەن. بۇ ئۇسۇل، خىتاينىڭ يەرشارى ئىقتىسادىغا بىرلىشىشىنى داۋاملاشتۇرۇش بىلەن بىر ۋاقىتتا، ئۆزىنىڭ سىياسىي ۋە ئىقتىسادىي مودېلىنى قوغداش ئىرادىسىنى ئەكس ئەتتۈرىدۇ.

«بىر بەلباغ، بىر يول تەشەببۇسى» (一带一路) خىتاي تاشقى سىياسىتىنىڭ مەركىزىدىكى ئورنىنى ساقلاپ قالماقتا. «تەكلىپلەر» ھۆججىتىدە، بۇ تەشەببۇسنىڭ پەقەت ئۇل ئەسلىھە تۈرلىرىدىنلا ئىبارەت ئەمەسلىكى تەكىتلىنىپ، «قاتتىق ئۇللىنىش» (ئۇل ئەسلىھە)، «يۇمشاق ئۇللىنىش» (قائىدە ۋە ئۆلچەملەر) ۋە «كىشىلەر ئارا ئۇللىنىش» (مەدەنىيەت ئالماشتۇرۇش) قاتارلىق قاتلاملار بىر پۈتۈنلۈك سۈپىتىدە تىلغا ئېلىنغان.[3] بۇ، خىتاينىڭ «بىر بەلباغ، بىر يول» ئارقىلىق پەقەت ئىقتىسادىيلا ئەمەس، بەلكى سىياسىي ۋە مەدەنىيەت تەسىر دائىرىسىنىمۇ يارىتىش نىشانىنىڭ داۋاملىشىۋاتقانلىقىنى كۆرسىتىدۇ.

تېخىمۇ كەڭ نۇقتىدىن قارىغاندا، ئومۇمىي يىغىن ھۆججەتلىرى خىتاينىڭ ھازىرقى دۇنيا تەرتىپىنى ئۆز قىياپىتىگە ماس ھالدا شەكىللەندۈرۈش ئارزۇسىنى ئەكس ئەتتۈرىدۇ. «ئىنسانىيەت تەقدىرى ئورتاق گەۋدىسىنى بەرپا قىلىش» (构建人类命运共同体) نىشانى، بۇ قىياپەتنىڭ ئاخىرقى مەقسىتىنى ئىپادىلەيدۇ. «باراۋەر ۋە تەرتىپلىك كۆپ قۇتۇپلۇق دۇنيا» ۋە «ئومۇميۈزلۈك ئىقتىسادىي يەرشارىلىشىش» چاقىرىقلىرى، ئامېرىكا يېتەكچىلىكىدىكى بىر قۇتۇپلۇق تەرتىپكە بىر ئالتېرناتىف (تەڭداش تەرتىپ) سۇنۇش نىيىتىنى ئوتتۇرىغا قويماقتا. «زومىگەرلىك، ھۆكۈمرانلىق ۋە بوزەك قىلىش» قاتارلىق ئىبارىلەرگە قىلىنغان كەسكىن تەنقىدلەر، خىتاينىڭ كۈنسېرى ئېشىۋاتقان ئۆزىگە بولغان ئىشەنچى بىلەن ئامېرىكا ۋە ئۇنىڭ ئىتتىپاقداشلىرىنىڭ سىياسەتلىرىگە جەڭ ئېلان قىلىشنى داۋاملاشتۇرىدىغانلىقىنى كۆرسىتىدۇ.[3] بۇ رامكا ئىچىدە، تۆتىنچى ئومۇمىي يىغىن، خىتاينىڭ كەلگۈسى يىللاردا دۇنيا سەھنىسىدە تېخىمۇ جاسارەتلىك، تەشەببۇسكار ۋە ھازىرقى خەلقئارا قائىدىلەرنى ئۆز مەنپەئەتىگە ماس ھالدا قايتا شەرھلەشكە ئۇرۇنىدىغان بىر ئاكتىيور بولىدىغانلىقىنىڭ سىگناللىرىنى بەرمەكتە.

خۇلاسە

خىتاي كوممۇنىستىك پارتىيەسى 20-نۆۋەتلىك مەركىزىي كومىتېتىنىڭ تۆتىنچى ئومۇمىي يىغىنى، شى جىنپىڭ رەھبەرلىكىدىكى خىتاينىڭ ئىچكى ۋە تاشقى سىياسىتىگە دائىر مۇرەككەپ، ئەمما تۇتاش بىر مەنزىرىنى سۇنماقتا. بىر تەرەپتە، «يۇقىرى سۈپەتلىك تەرەققىيات»، تېخنىكىدا ئۆزىگە تايىنىش ۋە «قوش ئايلىنىش» قاتارلىق ئاساسىي ئىستراتېگىيەلەردە كۆزىتىلگەن كۈچلۈك بىر سىياسەت ئىزچىللىقى بار. بۇ، خىتاي رەھبەرلىكىنىڭ ھازىرقى يۆنىلىشىگە ئىشىنىدىغانلىقىنى ۋە بۇ يولدا قەتئىي ئىلگىرىلەيدىغانلىقىنى كۆرسىتىدۇ. يەنە بىر تەرەپتە بولسا، بولۇپمۇ ئارمىيەدە ئېلىپ بېرىلغان ۋە پارتىيەنىڭ ئەڭ يۇقىرى قاتلاملىرىغىچە يېتىپ بارغان تازىلاشلار، سىستېما ئىچىدە جىددىي بىر سۈركىلىشنىڭ ۋە مۇتلەق ساداقەت ئىزدىنىشىنىڭ مەۋجۇتلۇقىغا ئىشارەت قىلماقتا. IISS تەھلىلىدە كۆرسىتىلگەندەك، ئومۇمىي يىغىننىڭ ئاساسىي زىددىيىتى، 15-بەش يىللىق پىلاننىڭ ئۇلۇغۋار نىشانلىرى بىلەن بۇ نىشانلارنى ئەمەلگە ئاشۇرىدىغان بىيۇروكراتىك ۋە ھەربىي كادىرلار سېپىدىكى كەڭ كۆلەملىك تازىلاشلار كەلتۈرۈپ چىقىرىش ئېھتىمالى بولغان يوشۇرۇن مۇقىمسىزلىق ۋە ئۈنۈمسىزلىك خەۋپى ئارىسىدا ياتماقتا.[5]

ئاخىرىدا، تۆتىنچى ئومۇمىي يىغىن، پارتىيە كونتروللۇقىنىڭ مۇنازىرە تەلەپ قىلمايدىغان شەكىلدە كۈچەيتىلگەن، دۆلەت يېتەكچىلىكىدە تېخنىكىلىق ۋە سانائەتتە بۆسۈش ھاسىل قىلىش نىشان قىلىنغان ۋە شى جىنپىڭنىڭ قىياپىتىنىڭ دۆلەتنىڭ بىردىنبىر ۋە مۇتلەق يول خەرىتىسى سۈپىتىدە مۇقىملاشتۇرۇلغان بىر دەۋرنى باشلىماقتا. بۇ ئومۇمىي يىغىن، ئىچكە قارىتا تېخىمۇ ئىنتىزامچان ۋە مەركەزلىك، تاشقى دۇنياغا قارىتا بولسا تېخىمۇ جاسارەتلىك ۋە ئۆزىگە ئىشەنگەن بىر خىتاينىڭ 2030-يىلىغا بارىدىغان يولدىكى ئىستراتېگىيەلىك كوئوردىناتلىرىنى بېكىتتى. كەلگۈسى بەش يىل، بۇ پىلاننىڭ ئەمەلگە ئېشىش-ئاشماسلىقىنى ۋە تازىلاشلار كەلتۈرۈپ چىقارغان ئىچكى تەۋرىنىشلەرنى سىستېمىنىڭ قايسى دەرىجىدە سىڭدۈرەلەيدىغانلىقىنى كۆرسىتىپ بېرىدۇ.

مەنبەلەر:

http://www.news.cn/20251023/5036defefddc4cc68ac92331e24f7551/c.html

http://uyghur.people.com.cn/n4/2025/1027/c155988-20022508.html

http://www.news.cn/politics/20251028/08920d9f557c432e99459f8f468504db/c.html

[4]       «受权发布丨习近平：关于《中共中央关于制定国民经济和社会发展第十五个五年规划的建议》的说明» [Yetkili Yayın | Xi Jinping: ›ÇKP Merkez Komitesi’nin On Beşinci Beş Yıllık Ulusal Ekonomik ve Sosyal Kalkınma Planı’nın Formüle Edilmesine İlişkin Önerileri‹ Hakkında Açıklama]. Xinhua Haber Ajansı, 28 Ekim 2025.

http://www.news.cn/20251028/e15c9361fe364ba5b4f454d962694213/c.html

ئىنكاسلار: